2003/334/EY: Komission päätös, tehty 13 päivänä toukokuuta 2003, jätevettä käsiteltäessä kerättyä ainesta koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä (ETA:n kannalta merkityksellinen teksti)(tiedoksiannettu numerolla K(2003) 1467)



Virallinen lehti nro L 118 , 14/05/2003 s. 0010 - 0011



Komission päätös, tehty 13 päivänä toukokuuta 2003, jätevettä käsiteltäessä kerättyä ainesta koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä (tiedoksiannettu numerolla K(2003) 1467) (Ainoastaan espanjan-, tanskan-, saksan-, englannin-, ranskan-, italian-, portugalin-, suomen- ja ruotsinkieliset tekstit ovat todistusvoimaiset) (ETA:n kannalta merkityksellinen teksti) (2003/334/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002(1), sellaisena kuin se on muutettuna komission asetuksella (EY) N:o 808/2003(2), ja erityisesti sen 32 artiklan 1 kohdan, sekä katsoo seuraavaa: (1) Asetuksessa (EY) N:o 1774/2002 säädetään muihin kuin ihmisravinnoksi tarkoitettuihin eläimistä saataviin sivutuotteisiin sovellettavien yhteisön sääntöjen perinpohjaisesta tarkistuksesta, johon sisältyy eräiden tiukkojen vaatimusten käyttöönotto. Lisäksi siinä säädetään mahdollisuudesta toteuttaa asianmukaisia siirtymäkauden toimenpiteitä. (2) Asetuksessa (EY) N:o 1774/2002, säädetään lisävaatimuksesta, joka koskee luokkaan 1 ja 2 kuuluvaa ainesta käsittelevistä laitoksista peräisin olevan jäteveden käsittelyä. (3) Koska vaatimukset ovat tiukkoja, on tarpeen säätää Tanskaa, Espanjaa, Ranskaa, Irlantia, Italiaa, Itävaltaa, Portugalia, Suomea ja Ruotsia koskevista siirtymäkauden toimenpiteistä, jotta alalle annettaisiin riittävästi sopeutumisaikaa. (4) Tämän vuoksi Tanskalle, Espanjalle, Ranskalle, Irlannille, Italialle, Itävallalle, Portugalille, Suomelle ja Ruotsille olisi väliaikaisena toimenpiteenä myönnettävä poikkeus 31 päivään joulukuuta 2003 asti, jotta ne voisivat antaa toiminnanharjoittajille luvan jatkaa kansallisten sääntöjen soveltamista aineksen keräämiseen jätevettä käsiteltäessä. (5) Lisäksi Tanskalle olisi myönnettävä 1 päivään toukokuuta 2005 asti lisäpoikkeus, jolla sallitaan tällaisesta jätevedestä kerätyn aineksen käsitteleminen edellytyksin, joista säädetään asetuksessa (EY) N:o 1774/2002 lannalle ja vastaavalle ainekselle. (6) Eläinten terveyteen ja kansanterveyteen kohdistuvien riskien välttämiseksi Tanskassa, Espanjassa, Ranskassa, Irlannissa, Italiassa, Itävallassa, Portugalissa, Suomessa ja Ruotsissa olisi pidettävä yllä asianmukaisia valvontajärjestelmiä siirtymäkauden toimenpiteiden soveltamisaikana. (7) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Jätevettä käsiteltäessä kerättyä ainesta koskeva poikkeus 1. Asetuksen (EY) N:o 1774/2002 32 artiklan 1 kohdan nojalla ja poiketen siitä, mitä kyseisen asetuksen liitteessä II olevassa IX luvussa säädetään, Tanska, Espanja, Ranska, Irlanti, Italia, Itävalta, Portugali, Suomi ja Ruotsi voivat edelleen myöntää enintään 31 päivään joulukuuta 2003 asti asetuksen (EY) N:o 1774/2002 4 artiklan 1 kohdan d alakohdassa ja 5 artiklan 1 kohdan b alakohdassa tarkoitettujen käsittelylaitosten, tilojen ja teurastamoiden toiminnanharjoittajille kansallisten sääntöjen mukaisesti yksittäisiä hyväksyntiä tällaisten sääntöjen soveltamiselle jäteveden keräämiseen, mikäli a) kaikki nykyisissä järjestelmissä kyseisistä käsittelylaitoksista, tiloista ja teurastamoista talteen otettu eläinperäinen aines kerätään, kuljetetaan ja hävitetään tapauksen mukaan luokkaan 1 tai luokkaan 2 kuuluvana aineksena asetuksen (EY) N:o 1774/2002 mukaisesti; ja b) kansallisia sääntöjä sovelletaan ainoastaan tiloissa ja laitteisiin, jotka sovelsivat näitä sääntöjä 1 päivänä marraskuuta 2002. 2. Edellä 1 kohdassa säädetyn poikkeuksen lisäksi asetuksen (EY) N:o 1774/2002 32 artiklan 1 kohdan nojalla ja poiketen siitä, mitä kyseisen asetuksen 5 artiklan 2 kohdan c alakohdassa säädetään, Tanska voi sallia enintään 1 päivään toukokuuta 2005 asti kyseisen asetuksen 5 artiklan 1 kohdan b alakohdassa tarkoitetuista tiloista peräisin olevasta jätevedestä kerätyn aineksen muuntamisen biokaasulaitoksissa ilman etukäteen tehtyä painekeittämistä, mikäli se on arvioinut riskin olemattomaksi. 2 artikla Valvontatoimenpiteet Toimivaltaisen viranomaisen on toteutettava tarvittavat toimenpiteet sen valvomiseksi, että tiloista ja laitteista vastaavat hyväksytyt toiminnanharjoittajat noudattavat 1 artiklassa asetettuja edellytyksiä. 3 artikla Hyväksyntien peruuttaminen ja sellaisen aineksen hävittäminen, joka ei ole tämän päätöksen mukaista 1. Toimivaltaisen viranomaisen myöntämät yksittäiset hyväksynnät, jotka koskevat jätevettä käsiteltäessä kerättyä ainetta, on välittömästi ja pysyvästi peruutettava kaikilta toiminnanharjoittajilta, tiloilta tai laitteilta, kun tässä päätöksessä esitetyt edellytykset eivät enää täyty. 2. Toimivaltaisen viranomaisen on peruttava kaikki 1 artiklan 1 kohdan nojalla myönnetyt hyväksynnät viimeistään 31 päivään joulukuuta 2003 mennessä ja 1 artiklan 2 kohdan nojalla myönnetyt hyväksynnät viimeistään 1 päivään toukokuuta 2005 mennessä. Toimivaltainen viranomainen ei saa myöntää asetuksen (EY) N:o 1774/2002 mukaista lopullista hyväksyntää, ellei se tarkastustensa perusteella vakuutu siitä, että 1 artiklassa tarkoitetut tilat ja laitteet ovat kaikkien kyseisen asetuksen vaatimusten mukaisia. 3. Aines, joka ei ole tämän päätöksen vaatimusten mukaista, on hävitettävä toimivaltaisen viranomaisen ohjeiden mukaisesti. 4 artikla Tämän päätöksen noudattaminen asianomaisissa jäsenvaltioissa Tanskan, Espanjan, Ranskan, Irlannin, Italian, Itävallan, Portugalin, Suomen ja Ruotsin on välittömästi toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle välittömästi. 5 artikla Soveltaminen Tätä päätöstä sovelletaan 1 päivästä toukokuuta 2003 alkaen 30 päivään huhtikuuta 2005 asti. Kuitenkin 1 artiklan 1 kohdan säännöksiä sovelletaan 31 päivään joulukuuta 2003 asti ja 1 artiklan 2 kohdan säännöksiä 30 päivään huhtikuuta 2005 asti. 6 artikla Osoitus Tämä päätös on osoitettu Tanskan kuningaskunnalle, Espanjan kuningaskunnalle, Ranskan tasavallalle, Irlannille, Italian tasavallalle, Itävallan tasavallalle, Portugalin tasavallalle, Suomen tasavallalle ja Ruotsin kuningaskunnalle. Tehty Brysselissä 13 päivänä toukokuuta 2003. Komission puolesta David Byrne Komission jäsen (1) EYVL L 273, 10.10.2002, s. 1. (2) EUVL L 117, 13.5.2003, s. 1.